קרן פלס

קרן פלס טור (נולדה ב-11 במרץ 1979) היא זמרת-יוצרת, מלחינה, פזמונאית ושחקנית ישראלית, זוכת פרס אקו"ם. סינגל הבכורה שלה, "איתי", יצא ב-2006 ומאז הוציאה חמישה אלבומים, שלושה מהם הגיעו למעמד של אלבום זהב. בין שיתופי הפעולה הבולטים שלה ניתן למנות את מירי מסיקה, חברתה, לה כתבה שירים רבים במהלך השנים ואת רמי קליינשטיין, איתו הוציאה שני אלבומים ויצאה עמו למסע הופעות ב-2016. נוסף ליצירתה כזמרת, פלס כתבה שירים לזמרים ישראלים רבים והלחינה מוזיקה לתיאטרון; עבור עבודתה בתחום זה זכתה פעמיים בפרס "מלחינת השנה בתיאטרון". פלס נולדה וגדלה ביבנאל, כבת בכורה לדורון ולמרים, ולה אח ואחות קטנים ממנה. דוד של אביה הוא הזמר בני אמדורסקי. בילדותה, למדה נגינה בפסנתר ובחליל צד. היא ניגנה בתזמורת הילדים ביבנאל, ומאוחר יותר בתזמורת הייצוגית של עמק הירדן, שם אף הייתה הסולנית. את לימודי התיכון עשתה פלס בתיכון בית ירח בעמק הירדן. לדבריה, בבית הספר התקשתה להתרכז בשיעורים, ולחבור לילדים אחרים, ולימים אובחנה כלוקה בדיסלקסיה. את שירותה הצבאי עשתה תחילה כמאבחנת פסיכוטכנית, ולאחר מכן, עברה לשרת כתאורנית ב"להקת אט"ל", להקה צבאית המבצעת שירים בסגנון ים תיכוני. לאחר שירותה הצבאי למדה בבית הספר הגבוה למוזיקה "רימון" במשך שלוש שנים. במהלך לימודיה השתתפה בתחרות "רוק-רימון", תחרות להרכבים עם חומר מקורי, וזכתה בה פעמיים במקום הראשון. עם סיום לימודיה ברימון, היא למדה משחק אצל סופי מוסקוביץ', ובמקביל החלה בכתיבת שירים לתיאטרון, וביניהם שירים למחזות מוכרים כמו "חתונת הדמים", "טרטיף" של מולייר, "שיץ" של חנוך לוין, "יתוש בראש" ו"נפוליון - חי או מת!". בשנה הראשונה שלה ברימון, כשהייתה בת 22, השתתפה בקומדיית המצבים "שמש" בערוץ 2 ושיחקה את עצמה. במהלך לימודי המשחק זכתה פלס במלגת הצטיינות של "קרן התרבות אמריקה-ישראל" ובמספר מלגות נוספות של בית הספר במסגרת תחרויות מונולוגים. בשנת 2005 זכתה פלס לפרסומה הראשון בעקבות כתיבת מספר שירים לחברתה ל"רימון" מירי מסיקה, בהם "נובמבר" ו"לשם", שנבחר כשיר השנה במצעד הפזמונים העברי השנתי של גלגלצ, והיה אחד השירים המושמעים ביותר באותה שנה בתחנות הרדיו בישראל. כמו כן כתבה לאלבום הבכורה של מסיקה את "בקרקס הזה" ו"טיול לילי". לאלבום הבכורה של שירי מימון שיצא באותה שנה כתבה את השיר "תברח". בנוסף כתבה והלחינה את סינגל הבכורה של הראל סקעת, "ואת", שיצא במרץ 2006 והגיע לראש מצעדי הפזמונים של גלגלצ ורשת ג'. בנוסף היא ניגנה באלבום הבכורה שלו וכן כתבה לו סינגל נוסף, "כל הציפורים", שגם הוא הגיע למקום הראשון במצעדים השבועיים של רשת ג' וכן את השיר "אלייך שר". בראשית מאי 2006 יצא סינגל הבכורה שלה לרדיו, "איתַי". השיר הפך ללהיט והגיע לראש מצעדי הפזמונים בתחנות הרדיו השונות. השיר נכתב על חברה, איתי פרל. באמצע חודש יוני 2006 יצא הסינגל השני מתוך אלבומה "אם אלה החיים" – שנכתב כשהייתה בת 16. בסוף יולי יצא הסינגל השלישי שלה "שמעון השכן", שגם הוא הפך ללהיט, וזמן קצר לאחר מכן יצא אלבום הבכורה שלה, "אם אלה החיים". לאחר צאת האלבום יצאו הסינגלים "זאת שבמקומי" ו"רכבת באירופה". באותה שנה זכתה פלס בפרס שר המדע, התרבות והספורט ל"יוצר בתחילת הדרך". הוועדה נימקה את החלטתה להעניק לפלס את הפרס בן 20 אלף השקלים בדברים הבאים: "לשירים שכתבה פלס השפעה רבה על הזרם המרכזי של המוזיקה הפופולרית החדשה. בימים אלה משלימה קרן פלס אלבום בכורה מיצירתה, וצופים שתמשיך להתבלט ולתרום למוזיקה הישראלית גם בשנים הבאות". כמו כן זכתה פלס בתואר "זמרת השנה" ו"תגלית השנה" במצעד העברי השנתי ה'תשס"ו של גלגלצ ושל רשת ג'. השיר "ואת" שכתבה והלחינה להראל סקעת, שזכה בתואר "זמר השנה", זכה בקטגוריית "שיר השנה" אף הוא בשתי התחנות. בגלגלצ הייתה זו הפעם השנייה ברציפות ששיר שכתבה זכה בתואר זה. לכבוד המצעד השנתי של גלגלצ באותה שנה חידשה פלס את שירו של אריק איינשטיין "פסק זמן". לאלבומה של שרון קרלן "כדור שמחה" כתבה את "אולי תרגיש" ו"טסה גבוה". באותה שנה שיחקה פלס במחזמר המצליח של תיאטרון "הבימה" "הלהקה" בתפקיד מיקי, אותה גילמה בסרט הקולנוע לירון נירגד. בשנת 2007 המשיכה פלס בשיתוף הפעולה עם מירי מסיקה, כשכתבה לאלבומה השני, "שלום לאמונות", ארבעה שירים, בהם שיר הנושא ו"אם זאת האהבה שלך". לאלבומו השני של אמיר פיי גוטמן, "דבש בכוורות", כתבה פלס את השיר "יום אחרון". באלבומה של שרית חדד "זה ששומר עליי", שיצא באותה שנה, ניגנה בפסנתר וכתבה והלחינה את השיר "איתך". כמו כן, כתבה מוזיקה להצגה "הרטיטי את לבי" של חנוך לוין בתיאטרון הקאמרי, עליה זכתה בפרס "מלחינת השנה בתיאטרון". בהמשך השנה הקליטה גרסת כיסוי לשיר "פיקה" של להקת מואב, שכתב והלחין דידי שחר, עבור סדרת הטלוויזיה של עירית לינור "משמורת". באפריל 2008 יצא אלבומה השני, "מבול". טרם צאתו, יצאו ממנו הסינגלים "מבול" ו"רצה הביתה", ואחריו הסינגלים "במכונית ליד הים", "פיז'ו 92'" ו"תקופה של שינויים". בספטמבר 2008 הגיע האלבום למעמד אלבום זהב. במצעד הפזמונים השנתי של רשת ג' זכתה פלס בתואר "זמרת השנה" בפעם השנייה. במצעד ההשמעות השנתי בתחנות הרדיו בישראל לשנת ה'תשס"ח הגיעה קרן פלס למקום החמישי. בדצמבר 2008 נבחרה כאמנית המובילה בישראל על ידי אתר ynet. באותה שנה כתבה פלס את שיר האודישנים של כוכב נולד 6, "מי היה מאמין", שביצעו בועז מעודה ומארינה מקסימיליאן בלומין, וכן את השיר "אורח בעולם" למעודה. בדצמבר 2008 וינואר 2009, השתתפה פלס בפסטיבל שירי הילדים וזכתה בו עם השיר "שם קצר". בשנת 2009 הייתה פלס למלחינה הראשונה שזוכה פעמיים (ברציפות) בפרס האקדמיה לתיאטרון, הפעם על המוזיקה להצגה "הנפש הטובה מסצ'ואן". באותה שנה יצא אלבום הבכורה של בועז מעודה, בו נכלל השיר "אורח בעולם", שהגיע למקום הראשון במצעדים השבועיים של רשת ג', וכן "לחזור הביתה", שכתבה והלחינה פלס, והשיר "אוסנסיה", שתרגמה על פי לחן של גוראן ברגוביץ'. לאלבומו של הראל סקעת "דמויות", שיצא באותה שנה, כתבה והלחינה את השיר "שוב". באוקטובר 2009 יצא סרט בערוץ הוט בידור ישראלי העוקב אחרי היצירה המשותפת של פלס עם חברתה מירי מסיקה ואחרי תהליך יצירת האלבום השלישי של מסיקה. במהלך הסרט מראים את ההשמעה הראשונה של השיר, ההקלטה הראשונה וההופעה. בנובמבר 2009 יצא כסינגל השיר "הנה עיר", שהקליטה בשיתוף עם מוקי ועם יוסלס איי די. השיר משמש גם כשיר הפתיחה של הסדרה "TLV - עושים את תל אביב". לאלבומה השלישי של מירי מסיקה "חדשות טובות", שיצא ב-2010, כתבה והלחינה פלס שלושה שירים. באוגוסט של אותה שנה יצא אלבומה השלישי, "בין העיר לכפר". לאלבום קדמו הסינגלים "כל היתר חולף", "שיר לאסף", "הצפון פורח" ו"תקליט שרוט", שלא נחלו הצלחה רבה בתחנות הרדיו. באותה השנה התארחה בכתיבת השיר "מזל" של דיקלה. בשנים 2010 עד 2019 פלס אף הייתה בעלת טור אישי במוסף שבעה ימים של העיתון ידיעות אחרונות. בטוריה סיפרה פלס חוויות מחייה, בין היתר טיולים, הופעות וכן אירועים משפחתיים. בנוסף פלס ניצלה את טורה כדי להביע את דעתה בנושאים שונים. הטור נכתב לעיתים בצורת סיפור או כתיאור זיכרונות של פלס. היא התייחסה לביקורות שמופנות אליה וליחס החברה אליה. פעמים רבות בעבר נשאלה על הפרטיות שנלקחת ממנה בין היתר בעקבות הטור. פלס הגיבה לנושא בכך שאמרה כי היא שומרת על פרטיותה וכותבת בטורה רק אירועים שהיא מוכנה לפרסם. בעבר הגישה את התוכנית "ציפורי אלף לילה ולילה" בגלי צה"ל לצד ארז טל. באפריל 2011 החלה בסיבוב ההופעות שני פסנתרים ביחד עם בן זוגה לשעבר, עמרי בר. הסיבוב הסתיים בינואר 2013. ביום העצמאות ה-63 של מדינת ישראל בשנת 2011 השתתפה בטקס הדלקת המשואות בהר הרצל במהלכו שרה עם אמיר דדון שיר שהלחינה למילותיו של אהוד מנור, "מחר יגיע בחצות". ביולי 2011 השתתפה בפרסומת לחברת הלוויין yes. ב-2011 השתתפה קרן כמורה בתוכנית "בית הספר למוסיקה" ששודרה בערוץ 2, ולימדה בה שירה ומוזיקה ילדים בגילאי 8–14 עם הזמרים משה פרץ, יהורם גאון ומתי כספי. ב-2013 השתתפה גם בעונה השנייה של התוכנית וכן כתבה והלחינה את המנון בית הספר "בין הטיפות", שבוצע על ידי ששת הפיינליסטים של העונה הראשונה. בנוסף הנחתה תוכנית ראיונות בערוץ 24 בשם "באולפן עם קרן פלס" ובה ראיינה זמרים ישראלים מצליחים באולפנה הביתי. בשנת 2012 הופיע ספרה "עקודים", רומן בדיוני על רקע הלומי-קרב ממלחמת יום הכיפורים. ב-23 בדצמבר 2012 הוציאה פלס סינגל ראשון מתוך אלבומה הרביעי המתוכנן, "לייק וואנקה". השיר נקרא על שם האגם הסמוך לעיר ואנקה שבניו זילנד. לשיר יצא קליפ ב-16 בינואר 2013. ב-3 במרץ 2013 הוציאה סינגל שני מתוך אלבומה הרביעי, "כלום לא טעים". ב-21 באפריל 2013 הוציאה סינגל שלישי מתוך אלבומה הרביעי, "השעות המתות". ב-2 ביוני 2013 הוציאה סינגל רביעי מתוך אלבומה הרביעי,"גם אני". אלבומה הרביעי "איך שהשמש תזרח" יצא ב-1 ביולי 2013. ב-16 באוגוסט 2013 החלה בסיבוב הופעות לרגל יציאת אלבומה הרביעי, איך שהשמש תזרח. ב-29 בספטמבר 2013, לאחר צאת האלבום, יצא סינגל חמישי מתוכו בהקדשה לביתה העתידית, "רק שתבואי". בתחילת דצמבר 2013 התחילה לדגמן לחברת הבגדים "זברה". ב-3 באפריל 2014 השתתפה בפרק בעונה הרביעית בסדרה "רמזור" והשתתפה בתוכנית "פרויקט הלהקה" בערוץ הילדים, במהלכה בוצעו קאברים לשני שירים שלה (מבול וגם אני) על ידי המשתתפים. במאי 2014 יצא השיר "דמעות" של מירי מסיקה, שפלס כתבה והלחינה. בסתיו 2014 החלה פלס את סיבוב ההופעות החדש שלה "לבד על הפסנתר" שבו היא שרה שירים שלה מכל אלבומיה, שירים שכתבה לאחרים וכן שירים חדשים מהאלבום הבא. בספטמבר 2014 שודר בערוץ 2 סרט תיעודי על חייה של קרן. בסרט היא תיעדה את חייה במצלמת וידאו מיום ההופעה בהבימה שבו חשפה את היריונה ועד לאחר הלידה. במהלך הסרט נראו גם חלקים מההופעה בהבימה. משנת 2014 שימשה כפרזנטורית של שומרי משקל, שבעזרתם עשתה דיאטה. בדצמבר 2015 איבדה את הקמפיין לאחר שהגיעה למשקל שרצתה ולא שירתה יותר את המטרה שלשמה נשכרה. קרן כתבה את המוזיקה למחזה של מולייר "גם הוא באצילים" בבימויו של אודי בן-משה שעלה ביוני 2015 בתיאטרון הקאמרי. ב-14 ביוני 2015 הוציאה סינגל חדש בשיתוף עם אהובה עוזרי המנגנת בבולבול טרנג, "רק אלוהים ישפוט אותי", ואתו גם קליפ לשיר. ב-30 ביוני 2015 הופיעה באירוע הפרידה הרשמי למפכ"ל היוצא, יוחנן דנינו. בחודשים יולי–אוקטובר 2015 הצטלמה לעונה השלישית של "בית ספר למוסיקה" שעלתה ב-18 באוקטובר אותה שנה, שבמהלכה השתתפה גם בערב התרמה לעמותת פתחון לב ששודר יום לפני מסיבת הסיום. למקום השלישי בעונה הגיע תלמידה, יאיר נהון. באוקטובר 2015 התחילה להצטלם לעונה השלישית של "הכוכב הבא" שעלתה ב-5 בדצמבר. ב-2014 החלה לעבוד עם רמי קלינשטיין על אלבום משותף. בקיץ 2015 הם החלו בהקלטות. הסינגל הראשון מהאלבום, "עד אשר ישוב", יצא ב-15 בדצמבר 2015. ב-1 בפברואר 2016 יצא הסינגל השני מהאלבום – "לחיות". אלבומם המשותף יצא ב-3 בפברואר 2016 ונקרא "רמי קלינשטיין קרן פלס". ב-2016 הם החלו סיבוב הופעות משותף. המופע הראשון נערך ב-10 בפברואר בהיכל התרבות בתל אביב. המופע כולל שירים של שניהם וכן שירים מאלבומם המשותף. בינואר 2016 הצטלמה לקמפיין עבור עמותת שחף – עמותה שעוסקת במיגור הפרעות אכילה. החל ממרץ 2016 פלס היא הפרזנטורית של קבוצת ד"ר פישר ובאפריל אותה שנה הצטלמה לקמפיין החדש של החברה. ב-31 במאי החלה להופיע גם בפרסומת בטלוויזיה. ב-17 במרץ 2016 הוציאו פלס וקלינשטיין סינגל חדש מאלבומם – "תודה". דובבה את מטילדה, הציפור הלבנה המטילה ביצי פצצות, בסרט "אנגרי בירדס" שיצא בישראל ב-12 במאי 2016. בשנת 2019 יצא סרט ההמשך לסרט זה, "אנגרי בירדס - הסרט 2", בו המשיכה לדבב את דמותה של מטילדה. ב-21 במאי הופיעה פלס לראשונה בתיאטרון קיסריה כחלק מהפרויקט המשותף שלה עם רמי קלינשטיין. במהלך הופעה זו קיבלו השניים אלבום זהב על מכירות של יותר מ-15,000 עותקים של אלבומם המשותף. ב-26 במאי, במהלך ריאיון לאקו 99 FM נחשף כי ההופעה בקיסריה הוקלטה וצפויה לצאת כאלבום הופעה בראש השנה. ב-18 ביולי יצא שירה של ריטה, "בגידה", כסינגל מתוך אלבום ההופעה המשותף שלהם. הסינגל לווה בקליפ שצולם בהופעתם בהיכל התרבות בתל אביב. אלבום ההופעה המלא שנקרא "רמי קלינשטיין קרן פלס ההופעה" יצא ב-15 בספטמבר במהלך הופעתם השלישית בתיאטרון קיסריה. הלחינה את המוזיקה להצגה "מלון רנדוו" בהשתתפות שמואל וילוז'ני, ענת וקסמן ועוד, שעלתה בתיאטרון הקאמרי בתל אביב ב-1 ביולי. ב-27 ביוני התפרסם גיליון של מגזין "לאשה" שבו פלס מופיעה בכתבת השער בבגד ים. תמונת השער עוררה תגובות רבות ברשתות החברתיות שפלס הגיבה להן בריאיון ולאחר מכן גם בטורה השבועי שהתפרסם במוסף "7 ימים" של עיתון "ידיעות אחרונות". ב-28 במאי 2017 הוציא הזמר חנן בן ארי את שירו "ויקיפדיה", שכתב יחד עם פלס. ב-7 ביולי 2017 עלה בתיאטרון הבימה קברט הרוק "לילה 1 באפריל" שכתבה פלס, והשתתפו בו פלס, אמיר דדון, אפרת אביב ועוד. מתוך הקברט יצא ב-3 ביולי 2017 השיר "אסור", ב-17 בנובמבר 2017 השיר "לילה 1 באפריל" וב-7 באוגוסט 2018 השיר "כל שנה יש אפריל", כולם מלווים בקליפים. בדצמבר 2018 הוציאה את השיר "שקופים" בשיתוף רון בוחניק. השיר הפך ללהיט כאשר כבש את פסגת המצעד של מדיה פורסט. ב-2 באפריל 2019 הוציאה סינגל שני בשיתוף עם בוחניק, "מעבר לנהר", הוא לווה בקליפ שצולם בניו יורק. ב-14 ביולי 2019 הוציאה את שיר הסולו הראשון שלה מזה ארבע שנים, "מי אני?". הסינגל יצא לצד קליפ בהשתתפות הזמרת נועה קירל. ב-12 בדצמבר יצא סינגל רביעי מתוך הפרויקט "שקופים", "באת לי פתאום", בשיתוף הזמרת רוני אלטר. הסינגל יצא אף הוא עם קליפ שצולם בפריז שבצרפת. בחנוכה 2019 החלה להופיע במופע "פופ אפ מיוזיק 2" בהפקת הפסטיגל יחד עם אמנים כגון: עומר אדם, נטע ברזילי ומשה פרץ. ב-17 במרץ 2020, הופיעה בזאפה, במסגרת ההופעות שהתקיימו ושודרו בלייב בערוץ קשת 12 בעקבות מגפת הקורונה. ב-19 במרץ, הוציאה סינגל חמישי מתוך האלבום שקופים, "שמש תיכנס". ב-26 ביולי הוציאה סינגל נוסף מהאלבום, "עוד יום עבר", בשיתוף זאב נחמה. ב-16 ביולי יצא השיר רסיסים של הזמר רביב כנר, אותו כתבה והלחינה יחד עם אבי אוחיון. ב-17 באוגוסט יצאה גרסה אקוסטית של השיר, אותה שרה פלס יחד עם כנר. ב-9 בספטמבר, הוציאה חידוש לשיר "בך לא נוגע", של הזמרת יהודית רביץ, אותו ביצעה פלס יחד עם אלון עדר במסגרת פרויקט "צו השעה". ב-1 בנובמבר 2020, הוציאה את אלבומה החמישי שקופים. במקביל באותו יום הוציאה פלס את השיר "אין סוף ללילה", סינגל ראשון מתוך אלבומה השישי "שקופים 2". בדצמבר כתבה והלחינה את השיר "רוצה שלום", עבור הזמר רביב כנר. ב-4 במרץ 2021, הוציאה את הסינגל "בום", יחד עם הזמרות דורון טלמון, נסרין קדרי, נטע ברזילי והראפרית עדן דרסו. ב-4 ביולי הוציאה את הסינגל "אושר בא והולך", יחד עם מוש בן ארי. השיר לווה בקליפ שהתפרסם גם הוא באותו היום. ב-11 ביולי יצא השיר "נשלים את הכל" של רביב כנר, אותו כתבה והלחינה. ב-29 בספטמבר הוציאה את הסינגל השלישי מתוך אלבומה השישי, "ימים אחרים", אשר לווה בקליפ. בסיכום אקו"ם השנתי של נתוני השמעות הרדיו לשנת 2021, הוכרזה קרן כיוצרת המושמעת ביותר מבין הנשים היוצרות בשנה זו. היא דורגה גם ברשימה הכללית של הפזמונאים והמלחינים הכי מושמעים באותה השנה. ב-22 במרץ 2022 פורסם שירו של הראל סקעת, "סלחי לי", אותו כתבה והלחינה פלס. פלס אף השתתפה בחלקו האחרון של השיר ובקליפ שצולם לו. ב-2 ביוני 2022 הופיעה פלס לראשונה באמפי קיסריה במופע יחיד משלה. ב-28 בנובמבר, הוציאה את הסינגל "לא אבודים", יחד עם שלמה ארצי. בשנת 2023 השתתפה פלס בעונה העשירית של סדרת הדוקו-ריאליטי "מחוברים". שיר הנושא של עונה זו, "מישהו שמח בשבילי", נכתב ובוצע על ידי פלס. השיר יצא כסינגל ב-14 במאי 2023. ביוני אותה שנה יצא הסרט הישראלי "הארוחה", בו משחקת פלס את אחד התפקידים הראשיים. ב-12 בדצמבר הוציאה פלס בשיתוף עם מירי מסיקה חידוש לשיר "שתי גדות", שנכתב על ידי פלס ובוצע במקור כחלק מאלבומה השלישי של מסיקה. ב-14 בפברואר 2024, הוציאה גרסת כיסוי לשיר "על כל אלה", בשיתוף עם בית אבי חי. ב-11 באפריל הוציאה פלס את אלבומה החמישי, שקופים 2. האלבום מהווה המשך לפרויקט "שקופים", ומכיל שיתופי פעולה עם זמרים ויוצרים, ומספר ביצועים חיים. ב-7 באוקטובר 2024 הוציאה פלס את השיר "בשדה מאחורי ביתי", בשיתוף מטה משפחות החטופים ובהשתתפות ילדות ששוחררו מהשבי וקרובות משפחתם של חטופים ונרצחים ממתקפת השבעה באוקטובר. השיר יצא לרגל יום הזיכרון הראשון לחללי המלחמה. השיר יצא גם בגרסה באנגלית, בשם "Outside My Home", מלווה בקליפ. במשך שלוש שנים הייתה פלס בת הזוג של איתי פרל, והשיר "איתי" נכתב על מערכת היחסים שלהם. בהמשך, הייתה נשואה לאיש העסקים תומר גרנצל. באפריל 2011 פגשה את נועם טור במהלך חופשת סקי באיטליה, והשניים החלו לנהל מערכת יחסים. ב-2012 שינתה את שם משפחתה במרשם האוכלוסין ל"פלס טור". לזוג נולדו בן ובת. ב-2014 אירחו השניים חיילת בודדה, שבהמשך עברה לגור בקרוואן בחצר ביתם והפכה לחלק ממשפחתם. פלס וטור התגוררו ביישוב חופית. בדצמבר 2023, הודיעה פלס שהיא וטור החליטו להיפרד. פלס ידועה כתומכת של הקהילה הגאה ושל נישואים גאים בישראל והצהירה בפוסט שפרסמה בפייסבוק שלא תינשא לבן זוגה נועם טור עד שיאשרו נישואים גאים בישראל. היא אף הופיעה בעצרת הזיכרון שהתקיימה שבוע אחרי הפיגוע בבר-נוער. ביקורות רבות פורסמו על פלס ועל עבודתה. בביקורת שלילית תקפו את דעותיה, את שיריה ואת המסרים שהיא מעבירה, אך גם את המראה שלה ואת גופה, ומתחו ביקורת על צילומים חושפניים שלה. ביקורות חיוביות שיבחו את המופעים שלה ואת יכולתה של פלס להלהיב קהל. על שני אלבומיה הראשונים, "אם אלה החיים" ו"מבול" קיבלה פלס ביקורות מעורבות. פלס הגיבה לביקורות אלה בשיר "מבול". בשיר זה מופיעה השורה "מישהו אמר: כל השירים אותו דבר, סוגדים לאהבה ולא מדברים על כל השאר". בריאיון ל"עכבר העיר" על דברי הביקורת השלילית ועל ההתמודדות איתם סיפרה: האמירות האלה השפיעו עלי. ידעתי שאני עומדת מאחורי האלבום הראשון, אבל לקחתי את זה כאתגר וניסיתי לבדוק איך אני יכולה להעביר לנייר דברים אחרים שאני מרגישה, חוץ מאהבה לגבר. בראיון נוסף לאתר "וואלה" סיפרה על השיר: התאכזבתי מהרבה אנשים, ושאלתי את עצמי 'למה את מאשימה את כל העולם? את בית בשביל עצמך'. אני בית בשביל עצמי. הכעס עובר בשיר, אבל זה שיר עם הרבה כוח, בו אני מרימה את עצמי. באלבומה השלישי, "בין העיר לכפר", פלס ספגה ביקורת קשה והשירים בו תוארו כ"חלשים, מיושנים ומעיקים" וחסרי משמעות: הסיבה הראשונה ש"בין העיר לכפר" הוא אלבום רע מאד היא הטקסטים שבו. אחרי עוד אלבום כושל, שגם גרר איתו למטה אייקון כמו רביץ, נראה שמרוב שפלס מתנהלת נכון, היא ויתרה על האפשרות להיות מוזיקאית מיינסטרים אחרת והפכה לאמנית שיודעים שיצא לה אלבום חדש רק כשצריך לקנות שמפו. אלבומה הרביעי, "איך שהשמש תזרח", קיבל ביקורת מעורבת. לדוגמה עמוס אורן כתב: יש להעריך את היכולת שלה לנקות את כל הרעש ולהקליט תשעה שירים חדשים ויפים, שאין בהם שום דבר מעבר לרצון שלה להגיד משהו בתור אמנית. לטענתו התקדמה מאוד מהבחינה המוזיקלית, הורידה מורכבות מיותרת ומצועצעת, ויצאה בפעם זו עם לחנים ממוקדים יותר וקשובים יותר, והופעה בשלה יותר, בהנחייתו של פילוני, ובהמשך לייעוצה של יהודית רביץ. אך בה בעת כל השירים היו "מרגשים בקטנה" בלבד, ולא היה באלבום שיר מרשים במיוחד, או איזשהו שיא. אלבומה המשותף עם רמי קלינשטיין קיבל ביקורות צוננות במיוחד. בעיתון הארץ נכתב: קרן פלס ורמי קליינשטיין: הפאוור־קאפל של הכלום נטייה מסוכנת למתיקות, היעדר מודעות עצמית, טרחנות ממארת, עקרות מוזיקלית ומומחיות לחנופה זולה שדיילות יופי בלבד מצויות בה; אבל חשוב מכל אלה, התעקשות בלתי מתפשרת על בינוניות. גל אוחובסקי כתב: משום מה בחרו פלס וקלינשטיין ליצור דיסק עממי, מבוגר מאוד, ונטול כל יומרה. לעומת זאת ובמקביל מופעיה של פלס בפני קהל קיבלו ביקורות טובות ומשבחות. בביקורת על סבב ההופעות שלה "איך שהשמש תזרח" נכתב כי: אין הרבה מראות יפים יותר בעולם מאישה מאושרת, שלמה עם עצמה, שמצאה את אושרה בחיים, עומדת שם, יפה, סקסית, מתפקעת מכריזמה, שופכת את הקהל מצחוק ושרה לו את חייה. גם מי שמתקשה להתרגש מקרן פלס התרגשות אמיתית, לא יכול שלא להעריך את הרגע הזה, שבו הכל מתחבר לה. הנגנים, השירים, העיבודים, הביצועים, הבדיחות. השמש שוב זורחת, קרן פלס שוב איתנו. כמה כיף לכתוב את זה. בהמשך, קיבלה ביקורות טובות גם על סבב ההופעות "לבד על הפסנתר": קרן פלס טיפסה אמש עוד מדרגה, לרמת האמן-אנטרטיינר השלם, שיכול לבדו להחזיק מופע מלא ולגרום לקהל להרגיש שקיבל את המיטב ממנה, עם ביצועים יוצאי דופן. ברגעים הכי דרמטיים היא נראתה כגוף אחד עם הפסנתר ונתנה את הכל. בשני שירים חדשים, שאחד נכתב על בעלה נועם טור, היא סימנה אבני פינה להמשך, וכשאירחה את רמי קלינשטיין לדואטים ושני שירים חדשים היה ברור שניצת ניצוץ מיוחד. הופעה שתתפוס אותך לא מוכן, תרטיב אותך, תסער בתוכך תותיר אותך המום ומבולבל, תשטוף ממך זכרונות למה שהכרת לפניה ותלמד אותך לאהוב אותה, ככה. על סבב ההופעות עם רמי קלינשטיין, אליו יצאו השניים במסגרת הפרויקט המשותף שלהם נכתב: מופע איכותי מאוד, ביצועים ועיבודים ברמה גבוהה, קרן ורמי משתלבים זה בכשרונה של זו היטב ויוצרים יחד חגיגה אמיתית על הבמה - הנאה מובטחת למעריציהם של השניים בפרט ולמעריצי מוזיקה ישראלית בכלל. פלס קיבלה גם ביקורות רבות על המראה שלה והגוף שלה. היא הגיבה לביקורות אלו ואחרות בטוריה במוסף "7 ימים" של עיתון ידיעות אחרונות וכן בראיונות שנערכו איתה. בריאיון למגזין "לאשה" פלס בחרה להצטלם בבגד ים על מנת להדגיש את הרצון שלה להרגיש חופשייה עם הגוף שלה. בריאיון סיפרה כי אני אדם מיני וחוגגת את הווייתי ולא נעשית צעירה יותר. וזה בסדר גם אם יש לי גבר בבית, וגבר מושלם. אסור לי להיות מינית, ואסור לי לשדר לעולם שאני עדיין בחיים? פלירטוט הוא כלי מעולה לשמור על הנישואים. אני לא צריכה לבגוד, יש רק אחד שאני שוכבת איתו. תכבדו גם את הנשים שעדיין תוסס להן, לא צריך לכבות את זה. בריאיון משותף עם רמי קלינשטיין, הגיבה פלס לביקורות שנכתבו על האלבום המשותף שלהם. היא התייחסה במיוחד לביקורת של ליסה פרץ בעיתון "הארץ" ואמרה: המדינה הזאת חולה לאחרונה באלימות קשה מאוד. כל הזמן יש ניסיון לייצר פה הלך רוח שלילי, אלים, אגריסיבי. מלחמות בין אשכנזים למזרחים, בין שמאל לימין. מישהו מנסה לייצר את זה, זה לא באמת קורה. כשמישהי באה וכותבת על הקהל שלי שהם ירקות מאודים, ורומזת בכך שהם לבנים חסרי טעם, ואני מסתכלת על הקהל שלי ורואה אנשים מחייכים מכל קשת העדות, אני יורקת על מה שהיא כתבה ומחבקת את האלפים האלה בקהל. היא צריכה לחיות עם עצמה בסופו של יום, אנחנו צריכים לדכא ולעקור מהשורש את האלימות. 2006: אם אלה החיים 2008: מבול 2010: בין העיר לכפר 2013: איך שהשמש תזרח 2020: שקופים 2024: שקופים 2 2016: רמי קלינשטיין קרן פלס 2016: רמי קלינשטיין קרן פלס ההופעה קרן פלס, ברשת החברתית פייסבוק קרן פלס, ברשת החברתית אינסטגרם קרן פלס, סרטונים בערוץ היוטיוב קרן פלס, במיזם "אישים" לתיעוד היצירה הישראלית קרן פלס, במסד הנתונים הקולנועיים IMDb (באנגלית) קרן פלס, באתר שירונט קרן פלס, באתר ספוטיפיי קרן פלס, באתר MusicBrainz (באנגלית) קרן פלס, באתר Yandex.Music (ברוסית) קרן פלס, באתר Tab4u קרן פלס, דף שער בספרייה הלאומית קרן פלס, באתר MOOMA (בארכיון האינטרנט) קרן פלס, בארכיון הבימה קרן פלס באסופת "מלחיני משוררים ישראלים" בעריכת דודו אלהרר, האתר של נילי דגן הכל אודות קרן פלס - זמן ynet הילה מירו ואורית מרלין-רוזנצוייג, לאשה, קרן פלס מצטלמת ומדברת, באתר ynet, 17 בדצמבר 2006 אור ברנע, קרן קיימת, באתר ynet, 11 בפברואר 2008 נועה רום, הבת של השכן, באתר ynet, 30 באפריל 2008 יובל אברמוביץ', אודי וחמודי כובשים את התיאטרון, באתר nrg‏, 27 במרץ 2009 דורון חלוץ, עכבר העיר אונליין, קרן פלס: אני רוצה שכולם יאהבו אותי, באתר הארץ, 2 באוקטובר 2009 יואב איתיאל, פצצה מתקתקת: ריאיון עם קרן פלס, מגזין המושבות, 29 בספטמבר 2010 עמי פרידמן, כמעט מקסימה, תמיד כובשת, באתר ynet, 10 באוקטובר 2010 אורלי מירקין, ספי קצב, ‏מאמאזון, באתר ‏מאקו‏, 31 בינואר 2013 איריס אברמוביץ', אם אלה החיים: קרן פלס לא נותנת לאמהוּת לעצור אותה, באתר Xnet‏, 21 בפברואר 2013 אלינור פוקס, ‏"לא מפחדת מבר רפאלי, אלא מזאת שנועם עוד לא פגש", באתר ‏מאקו‏, 3 בדצמבר 2014 שגיא בן נון‏, קרן פלס: "אני אתיש את המערכת ובסוף המערכת תיכנע לי", באתר וואלה, 15 באוקטובר 2015 רותי שילוני, ‏"זאת אני, אני חיה", באתר ‏מאקו‏, 24 בספטמבר 2016 ליהי עטר בכר‏, על המסך, בגדול: התפקיד המפתיע של קרן פלס, באתר וואלה, 20 בדצמבר 2017 קרן פלס: "לאישה יש זכות להיות מינית בלי להתבייש", באתר וואלה, 31 בדצמבר 2017 מעין רודה‏, בגידות, חרמנות והמון סקס: הצד האמיץ של קרן פלס נחשף על הבמה, באתר וואלה, 9 בינואר 2018 ויטה קיירס, ‏50 גוונים של קרן פלס, באתר ‏מאקו‏, 25 בינואר 2018 רוני קובן, פגישה עם קרן פלס, תאגיד השידור הישראלי, 7 במרץ 2018 יונתן ריגר, ‏הסודות של קרן פלס, באתר ‏מאקו‏, 13 ביולי 2018 שגיא בן נון‏, קרן פלס: "בגיל 40 החלטתי לשים את עצמי בצד ואת המוזיקה במרכז", באתר וואלה, 26 ביוני 2019 בר זגה, קרן פלס: "עליתי במשקל, אני יודעת את זה", במדור "פנאי פלוס" באתר ynet‏, 14 בינואר 2020 אוראל סבג, קרן פלס חושפת: "לא מתביישת במה שעושה אותי שונה", באתר "NOW14", ‏ 11 באוגוסט 2021 רעות ברזילי, ‏״אמרתי ׳למה הסביבה שלי צריכה לסעוד אותי׳״: קרן פלס מספרת על הבעיה הרפואית שהשביתה אותה, באתר ‏מאקו‏, 12 ביוני 2022 קרן פלס חושפת את הקשר המשפחתי לאסף אמדורסקי, באתר 103fm,‏ 2 בינואר 2017 קרן פלס - האחר הוא אני, סרטון באתר יוטיוב רוני שיינר, בעיטת קרן: קרן פלס פוצחת בטור, באתר nrg‏, 29 במאי 2008 אור ברנע, עכשיו אני, באתר ynet, 23 באפריל 2006 הוכרזו הזוכים בפרס שר התרבות לזמר העברי, באתר הארץ, 25 במאי 2006 עידן רייכל וקרן פלס זכו בפרסי השר, באתר ynet, 25 במאי 2006 שני פישר‏, הסינגל החדש של קרן פלס, באתר וואלה, 11 בפברואר 2008 נועה רום, הבת של השכן, באתר ynet, 30 באפריל 2008 הכי מושמעים בתשס"ח, באתר ‏מאקו‏, 28 בספטמבר 2008 אור ברנע, בחרת בי מכולם, באתר ynet, 21 בדצמבר 2008 ערן סויסה, השיר שלה, באתר nrg‏, 14 במרץ 2008 אור ברנע, קרן פלס היא הזוכה ב"פסטיבל שירי ילדים", באתר ynet, 8 בינואר 2009 צמדים: קרן פלס ומירי מסיקה, אוקטובר 2009 קרן פלס, הבטחנו זה לזו, באתר ynet, 25 באוקטובר 2019 אסף נבו, ‏אמיר דדון וקרן פלס מדליקים משואה, באתר ‏מאקו‏, 8 במאי 2011 נעם בצר רייקין, ‏שתי ציפורים בפריים אחד, באתר ‏מאקו‏, 7 ביולי 2011 אסף נבו, ‏תלמידי "בית ספר למוסיקה" ישירו קרן פלס, באתר ‏מאקו‏, 21 בנובמבר 2012 סופי קצב, ‏קרן פלס מצטרפת לערוץ 24, באתר ‏מאקו‏, 13 בספטמבר 2011 קרן פלס: "הקלטתי עד סוף ההריון ואחר כך עם התינוק על הידיים", באתר ‏מאקו‏, 23 בדצמבר 2012 אסף נבו, ‏קרן פלס יפה מתמיד לצד כפיל של נועם טור, באתר ‏מאקו‏, 17 בינואר 2013 אסף נבו, ‏קרן פלס חושפת: כך התאהבתי בנועם טור, באתר ‏מאקו‏, 3 במרץ 2013 אסף נבו, ‏השעות המתות בחייה של קרן פלס, באתר ‏מאקו‏, 21 באפריל 2013 אסף נבו, ‏קרן פלס מודה: "גם אני מכורה לשגרה, טלוויזיה ומין", באתר ‏מאקו‏, 3 ביוני 2013 גל אוחובסקי, ‏קרן פלס מאוחרת, באתר ‏מאקו‏, 2 ביולי 2013 אסף נבו, ‏השמש זורחת: קרן פלס חזרה בגדול, באתר ‏מאקו‏, 16 באוגוסט 2013 אסף נבו, ‏"דמעות": מירי מסיקה חוזרת לשיר קרן פלס, באתר ‏מאקו‏, 12 במאי 2014 אסף נבו, ‏ביום של הפצצה: קרן פלס אירחה את רמי קלינשטיין, באתר ‏מאקו‏, 9 בנובמבר 2014 אם אלה החיים - קרן פלס, ספטמבר 2014 שי ארזואן‏, למה קרן פלס איבדה קמפיין?, באתר וואלה, 14 בדצמבר 2015 הפינה לשיפוטכם: קליפ חדש לקרן פלס, באתר ynet, 14 ביוני 2015 מחממים את החורף: קרן פלס ורמי קליינשטיין מרגשים בדואט, באתר ‏מאקו‏, 15 בדצמבר 2015 יפעת הללי אברהם, ‏עד כאן: קרן פלס נלחמת בהפרעות אכילה, באתר ‏מאקו‏, 25 בינואר 2016 יפעת הללי אברהם, ‏זה בדוק: קרן פלס מצטלמת לקמפיין חדש, באתר ‏מאקו‏, 25 באפריל 2016 דורי בן ישראל, בורודה קפלן בקמפיין חדש עם קרן פלס למותג אולטרסול של ד"ר פישר, באתר "מזבלה", 9 ביוני 2016 עמי פרידמן, צפו בקרן פלס מדבבת את "אנגרי בירדס" בעברית: "אני לא יודעת לכעוס", באתר ynet, 8 במאי 2016 מתוך דף הפייסבוק של NMC הד-ארצי מתוך דף הפייסבוק של E! Israel רז שכניק, תור הזהב, באתר ynet, 22 במאי 2016 קרן פלס ורמי קלינשטיין ריאיון לאקו 99, 26 במאי 2016 רמי קלינשטיין וקרן פלס שרים "בגידה". האזינו, באתר וואלה, 18 ביולי 2016 גילי נוי, ‏"הדבר הכי גרוע זה שאף אחד לא ישים לב מה שאתה עושה", באתר ‏מאקו‏, 18 ביולי 2016 "מלון רנדוו" באתר התיאטרון הקאמרי קרן פלס, כך ברא אותי הטבע: קרן פלס עולה להתקפה, במדור "פנאי פלוס" באתר ynet‏, 29 ביוני 2016 אורית מרלין רוזנצוויג, קרן פלס: "אין לי צורך להתפשט, אבל אני צריכה את התמונות האלה", באתר ynet, 26 ביוני 2016 קרן פלס ואמיר דדון - כל שנה יש אפריל, באתר ‏מאקו‏, 7 באוגוסט 2018 קרן פלס ורון בוחניק – מעבר לנהר, באתר ‏מאקו‏, 2 באפריל 2019 קרן פלס - שמש תיכנס, באתר ‏מאקו‏, 19 במרץ 2020 "כשאנשים מפסיקים לחלום, אין סוף ללילה": השיר החדש של קרן פלס, באתר וואלה, 1 בנובמבר 2020 קרן פלס - אין סוף ללילה, באתר ‏מאקו‏, 1 בנובמבר 2020 גירל פאוור: קרן פלס, דורון טלמון, נסרין, נטע ברזילי ועדן דרסו מציגות את "בום", באתר ‏מאקו‏, 1 במרץ 2021 אושר בא והולך: קרן פלס ומוש בן ארי מסכמים תקופה בשיר חדש, באתר ‏מאקו‏, 4 ביולי 2021 מאיה כהן, אקו"ם: ישי ריבו ורן דנקר הם כוכבי 2021, באתר ישראל היום, 1 בדצמבר 2021 קרן פלס מוציאה שיר חדש - "מישהו שמח בשבילי". צפו, באתר וואלה, 14 במאי 2023 "הארוחה" באתר סינמה סיטי גיל משעלי, ‏אחרי שני עשורי חברות: קרן פלס ומירי מסיקה בשיר ראשון יחד, שמוקדש ליונת אור שנרצחה בבארי, באתר ‏מאקו‏, 12 בדצמבר 2023 איתי סגל, שיר תקווה: קרן פלס והילדים, באתר מאקו, 4 באוקטובר 2024 Outside My Home, בביצוע קרן פלס וילדי ה-7 באוקטובר, סרטון באתר יוטיוב תשננו: קרן פלס טור, באתר וואלה, 9 בספטמבר 2012 יפעת הללי אברהם, ‏אימא שבת: קרן פלס בהריון שני, באתר ‏מאקו‏, 16 באוגוסט 2013 אורית מרלין-רוזנצוייג, החיילת הבודדה התארחה אצל קרן פלס ונעם טור ונשארה לגור אצלם, באתר ynet, 16 באפריל 2017 ערן סויסה, אחרי 13 שנה יחד: קרן פלס ונועם טור נפרדים, באתר ישראל היום, 13 בדצמבר 2023 פוסט שפרסמה קרן פלס ב-22 ביולי 2016 שני פישר‏, הסינגל החדש של קרן פלס, באתר וואלה, 11 בפברואר 2008 עינת שיף‏, מבצע חפיף: על האלבום החדש של קרן פלס, באתר וואלה, 23 באוגוסט 2010 עמוס אורן, אלבום והופעה: קרן פלס ליסה פרץ, קרן פלס ורמי קליינשטיין: הפאוור־קאפל של הכלום, באתר הארץ, 1 ביולי 2016 גל אוחובסקי, ‏רמי קלינשטיין וקרן פלס חוגגים משפחתיות, באתר ‏מאקו‏, 8 בפברואר 2016 עומר סלוק, פלס לפי דרישה: קרן פלס בזאפה חיפה, באתר רעש, 1 בינואר 2017 דודי פטימר, קרן פלס ורמי קלינשטיין בהופעה: חגיגה מוזיקלית, באתר nana10‏, 11 בפברואר 2016(הקישור אינו פעיל, 19 ביולי 2021)